Broj: 711-I-841-P-179-18/19-13-11

Zagreb, 14. ožujka 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Alojza Tomaševića, župana Požeško-slavonske županije,** na 43. sjednici, održanoj 14. ožujka 2019.g., donosi sljedeću:

**ODLUKU**

1. **Pokreće se postupak protiv dužnosnika Alojza Tomaševića, župana Požeško-slavonske županije, radi utvrđivanja je li povodom obavljanja funkcije predstavnika Požeško-slavonske županije, kao jedinog osnivača trgovačkog društva Regionalna razvojna agencija Požeško-slavonske županije - PANORA d.o.o., u Skupštini tog Društva, bio u potencijalnom sukobu interesa, koji bi proizlazio iz donošenja odluka iz nadležnosti Skupštine koje se odnose na radni i materijalni status direktorice tog trgovačkog društva, u razdoblju od 26. travnja 2018.g., od kada je u navedenom trgovačkom društvu zaposlena snaha dužnosnika, s obzirom da navedena okolnost može utjecati na nepristranost dužnosnika u obavljanju dužnosti.**
2. **Postupak za odlučivanje o sukobu interesa protiv dužnosnika Alojza Tomaševića, župana Požeško-slavonske županije, u odnosu na okolnost stupanja u radni odnos sina dužnosnika u Domu zdravlja Požeško-slavonske županije, neće se pokrenuti, s obzirom da podaci i dokumentacija pribavljena povodom navoda u prijavi ne upućuju na moguću povredu odredbi ZSSI-a.**
3. **Postupak za odlučivanje o sukobu interesa protiv dužnosnika Alojza Tomaševića, župana Požeško-slavonske županije, u odnosu na okolnost da trgovačko društvo Regionalne razvojne agencije Požeško-slavonske županije - PANORA d.o.o. koristi poslovne prostore u vlasništvu kuma dužnosnika, neće se pokrenuti, s obzirom da podaci i dokumentacija pribavljena povodom navoda u prijavi ne upućuju na moguću povredu odredbi ZSSI-a**
4. **Poziva se dužnosnik Alojz Tomašević da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Protiv dužnosnika Alojza Tomaševića, župana Požeško-slavonske županije podnesene su dvije anonimne prijave mogućeg sukoba interesa, koje su u knjizi ulazne pošte Povjerenstva zaprimljene 15. svibnja 2018.g. i 11. lipnja 2018.g. pod poslovnim brojevima 711-U-1575-P-179/18-01-2 i 711-U-1824-P-179/18-02-2, povodom kojih je otvoren predmet broj P-179/18. U prijavama se u bitnom navodi da je ……………, snaha dužnosnika Alojza Tomaševića, zaposlena je u trgovačkom društvu Regionalna razvojna agencija Požeško-slavonske županije - PANORA d.o.o., koju je osnovala Požeško-slavonska županija. Nadalje, navedeno trgovačko društvo preselilo je svoje prostorije na drugu adresu: Trg Sv. Trojstva 20, koji su u vlasništvu kuma dužnosnika Alojza Tomaševića. U prijavama se u konačnici navodi da je ………………....., sin dužnosnika Alojza Tomaševića, zaposlen u Domu zdravlja Požeško-slavonske županije, čiji osnivač je Požeško-slavonska županija.

Člankom 3. stavkom 1. podstavkom 42. ZSSI-a propisano je da su župani i gradonačelnik Grada Zagreba i njihovi zamjenici dužnosnici u smislu odredbi navedenog Zakona. Uvidom u Registar dužnosnika utvrđeno je da je dužnosnik Alojz Tomašević obnašao dužnost župana Požeško-slavonske županije u mandatu 2013. -2017. te da istu dužnost obnaša i u aktualnom mandatu počevši od 31. svibnja 2017.g. Stoga je, povodom obnašanja navedene dužnosti, i dužnosnik Alojz Tomašević obvezan postupati sukladno odredbama ZSSI-a.

Povjerenstvo napominje da članovi uprava trgovačkih društava u vlasništvu jedinica lokalne i područne (regionalne) samouprave nisu dužnosnici u smislu ZSSI-a pa stoga Povjerenstvo nije nadležno utvrđivati je li povodom okolnosti koje se navode u prijavi direktor trgovačkog društva Regionalna razvojna agencija Požeško-slavonske županije - PANORA d.o.o. bio u sukobu interesa, već je Povjerenstvo nadležno utvrđivati je li u postupanju dužnosnika Alojza Tomaševića, došlo do povrede odredbi ZSSI-a ili načela djelovanja.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. N temelju stavku 4. toga članka Zakona, podnositelju prijave jamči se zaštita anonimnosti.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Člankom 6. stavkom 4. ZSSI-a propisano je da nakon izbora ili imenovanja na javnu dužnost dužnosnik je dužan urediti svoje privatne poslove kako bi se spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes. U slučaju dvojbe o mogućem sukobu interesa dužnosnik je dužan učiniti sve što je potrebno da odijeli privatni od javnog interesa.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Sukladno stavku 2. toga članka Zakona, među članove obitelji u smislu toga Zakona ubrajaju se i krvni srodnici u uspravnoj lozi, dakle i djeca dužnosnika.

Radi provjere vjerodostojnosti i osnovanosti navoda iz podnesene prijave Povjerenstvo je prikupilo potrebne podatke i isprave od nadležnih državnih tijela.

Uvidom u podatke sudskog registra Trgovačkog suda u Osijeku - stalna služba u Slavonskom Brodu, utvrđeno je da je pod matičnim brojem subjekta 050048970 upisano trgovačko društvo Regionalna razvojna agencija Požeško-slavonske županije - PANORA d.o.o., OIB: 54178023079, pravni oblik: društvo s ograničenom odgovornošću. Kao jedini osnivač/član društva upisana je Požeško-slavonska županija. Pod podacima o osobama ovlaštenim na zastupanje upisana je Senka Horvat, direktor - zastupa društvo pojedinačno i samostalno. Pod podacima o osnivačkima aktima upisana je: Izjava o osnivanju društva s ograničenom odgovornošću od 19. srpnja 2010.g. Odlukom skupštine društva od 5. listopada 2015.g. o izmjeni Izjave o osnivanju društva s ograničenom odgovornošću izmijenjen je naziv temeljnog akta društva, izmijenjen je članak 2. koji se odnosi na tvrtku društva, članak 5. koji se odnosi na djelatnosti društva, te članak 8. stavak 2. koji se odnosi na podatke direktora društva.

Nadalje, uvidom u podatke sudskog registra Trgovačkog suda u Osijeku - stalna služba u Slavonskom Brodu, utvrđeno je da je pod matičnim brojem subjekta 050034725 upisana ustanova Dom zdravlja Požeško-slavonske županije, OIB: 81205466903, pravni oblik: ustanova. Kao jedini osnivač upisana je Požeško-slavonska županija. Pod podacima o osobama ovlaštenim na zastupanje upisan je Marijan Višaticki, ravnatelj - zastupa ustanovu samostalno i pojedinačno. Odlukom Upravnog vijeća ustanove od 5. rujna 2017.g. imenovan je za ravnatelja ustanove s danom 11. rujna 2017.g.

Na zahtjev Povjerenstva, trgovačko društvo Regionalna razvojna agencija Požeško-slavonske županije - PANORA d.o.o. dostavila je 13. kolovoza 2018.g. očitovanje, Broj: 59/18-01-1 od 7. kolovoza 2018.g., zaprimljeno pod brojem 711-U-2449-P-179/18-08-2, u kojem se navodi kako je …………………. zaposlena u navedenom trgovačkom društvu na temelju Ugovora o radu sklopljenog 26. travnja 2018.g., a da je ista s radom krenula 1. svibnja 2018.g. Pri zapošljavanju nije bilo natječaja za zapošljavanje jer Regionalna razvojna agencija Požeško-slavonske županije - PANORA d.o.o. kao društvo s ograničenom odgovornošću nije u obvezi provoditi natječaje za zapošljavanje. U očitovanju se dalje navodi kako je sjedište društva u Požegi na adresi Županijska 7 i da društvo nema sklopljen ugovor o zakupu poslovnih odnosa niti ima namjeru sklapati ugovor o zakupu. PANORA d.o.o. nikad nije imala sklopljen ugovor radi korištenja prostora na adresi Trg sv. Trojstva 20 u Požegi.

Na dodatno traženje, Regionalna razvojna agencija Požeško-slavonske županije - PANORA d.o.o. je dostavila očitovanje, Broj: 59/18-01-03 od 24. listopada 2018.g., u kojem se navodi kako je Senku Horvat direktoricom tog trgovačkog društva imenovala Skupština Društva, odnosno župan Marijan Aladrović i to Izjavom o osnivanju društva s ograničenom odgovornošću od 19. srpnja 2017.g.

Uvidom u Izjavu o osnivanju društva s ograničenom odgovornošću Regionalna razvojna agencija Požeško-slavonske županije d.o.o., sastavljenu po Javnom bilježniku Mariu Včeliku iz Požege 19. srpnja 2010.g., utvrđeno je kako je istom Izjavom osnovano trgovačko društvo Regionalna razvojna agencija Požeško-slavonske županije d.o.o., osnivača Požeško-slavonske županije, zastupane po Marijanu Aladroviću, županu Požeško-slavonske županije. Člankom 8. Izjave utvrđeno je da zastupanje i poslovanje Društva vodi uprava Društva koja se sastoji od jednog direktora. Za direktora se imenuje Senka Horvat iz Lipika. Direktor će zastupati društvo samostalno i pojedinačno. Visinu naknade za rad direktora određuje Skupština Društva. Navedena Izjava stupila je na snagu danom davanja, a primjenjuje se od dana upisa osnivanja društva u sudski registar.

U prilogu očitovanja Povjerenstvu su dostavljeni i Odluka Županijske skupštine Požeško-slavonske županije o osnivanju razvojne agencije od 5. srpnja 2010.g. i Odluka o izmjenama i dopunama Odluke o osnivanju razvojne agencije od 17. ožujka 2011.g.

Uvidom u gore navedenu Odluku od 5. srpnja 2010.g. utvrđeno je kako je na 5. sjednici Županijske skupštine Požeško-slavonske županije donesena Odluka kojom županija osniva razvojnu agenciju radi unapređenja gospodarskog i društvenog razvitka, u svrhu poticanja projekata od značaja za razvoj područja Požeško-slavonske županije te projekata jedinice lokalne samouprave koji su u funkciji gospodarskog razvitka. Agencija se osniva kao društvo s ograničenom odgovornošću za istraživanje, razvoj i ostale poslovne djelatnosti. Člankom 6. propisano je da članovi društva upravljaju društvom putem tijela društva, a to su Uprava i Skupština. Upravu Društva čini direktor Društva koji će ujedno biti i osoba ovlaštena za zastupanje društva, a imenovat će ga svojom odlukom Skupština Društva. Skupštinu Društva predstavlja Županijska skupština Požeško-slavonske županije, a koja preuzima prava, obveze i ovlasti Skupštine Društva.

Županijska skupština Požeško-slavonske županije je na 8. sjednici 17. ožujka 2011.g. donijela Odluku o izmjenama i dopunama Odluke o osnivanju razvojne agencije kojom se mijenja članak 6. stavak 3. Odluke o osnivanju razvojne agencije od 5. srpnja 2010.g. na način da Skupštinu Društva predstavlja župan Požeško-slavonske županije.

Uvidom u podatke dostavljene od Matičnog ureda Požega i uvidom u rubriku „Podaci o djeci“ iz podnesenih Izvješća o imovinskom stanju dužnosnika Alojza Tomaševića, utvrđeno je da je ……………. supruga dužnosnikovog sina ………………... Prihodi koje supruga dužnosnikovog sina ostvaruje po osnovi plaće iz radnog odnosa bračna su stečevina odnosno prihodi domaćinstva dužnosnikovog sina. Iz navedenih osnova i okolnosti opravdano se može smatrati da između dužnosnika Alojza Tomaševića i …………………. postoji odnos povezanosti temeljem kojeg se može dovoditi u pitanje nepristranost dužnosnika Alojza Tomaševića u situacijama kada se nađe u prilici donositi odluke koje izravno ili neizravno mogu imati utjecaja na …………., a posljedično tome i na dužnosnikovog sina.

Iz prikupljenih podataka i dokumentacije proizlazi da je snaha dužnosnika Alojza Tomaševića od 26. travnja 2018.g. zaposlena u trgovačkom društvu Regionalna razvojna agencija Požeško-slavonske županije - PANORA d.o.o., na temelju diskrecijske odluke direktorice tog trgovačkog društva Senke Horvat, u skladu s ovlastima i nadležnostima Uprave Društva. Navedeno trgovačko društvu u 100% je vlasništvu Požeško-slavonske županije, a dužnosnik Alojz Tomašević, kao župan Požeško-slavonske županije, sukladno članku 6. stavku 3. Odluke o osnivanju razvojne agencije, predstavlja Skupštinu Društva, koja sukladno stavku 2. istog članka imenuje Upravu Društva. Nije sporno da dužnosnik Alojz Tomašević, obavljajući funkciju Skupštine trgovačkog društva Regionalna razvojna agencija Požeško-slavonske županije - PANORA d.o.o., nije ovlašten odlučivati o radnom i materijalnom statusu zaposlenika tog trgovačkog društva, ali je ovlašten odlučivati o pravima i obvezama članova Uprave, odnosno direktora. Naime, dužnosnik je sukladno odredbama Zakona o trgovačkim društvima („Narodne novine“ 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15., u daljnjem tekstu: ZTD) kao Skupština društva Regionalna razvojna agencija Požeško-slavonske županije - PANORA d.o.o., ovlašten i dužan odlučivati o statusu i materijalnim pravima direktora tog trgovačkog društva. Sukladno članku 424. stavku 1. ZTD-a, članovi društva s ograničenom odgovornošću mogu svojom odlukom u svako doba opozvati članove uprave. Nadalje, sukladno članku 441. stavku 1. ZTD-a, skupština društva s ograničenom odgovornošću odlučuje o pitanjima određenim društvenim ugovorom, a osobito o financijskim izvješćima društva, izvješću uprave o stanju društva ako ga je društvo dužno izraditi, davanju razrješnice članovima uprave i nadzornog odbora, ako ga društvo ima, imenovanju i opozivu članova uprave, izboru i opozivu članova nadzornog odbora ako ga društvo ima, mjerama za ispitivanje i nadzor nad vođenjem poslova, izmjeni društvenog ugovora, postavljanju zahtjeva za naknadu štete koje društvo može imati protiv članova uprave i drugom. Na temelju analogne primjene članka 276. ZTD-a, skupština društva s ograničenom odgovornošću odlučuje o davanju razrješnice članovima uprave i nadzornog odbora jednom godišnje kada su joj predočena godišnja financijska izvješća. Davanjem razrješnice glavna skupština odobrava kako su članovi uprave i nadzornog odbora vodili društvo, pri čemu to nema značaj odricanja od zahtjeva za naknadom štete s naslova odgovornosti.

Okolnost da je direktorica trgovačkog društva Regionalna razvojna agencija Požeško-slavonske županije - PANORA d.o.o. diskrecijskom odlukom, bez provođenja natječaja, zaposlila snahu sina dužnosnika u trgovačkom društvu, opravdano dovodi do zaključka da se kod dužnosnika Alojza Tomaševića mogao stvoriti odnos obveze ili duga prema direktorici društva Senki Horvat. Međutim, neovisno o trenutnoj direktorici Društva, činjenica da je bilo koja osoba koja obavlja funkciju direktora predmetnog trgovačkog društva ovlaštena i nadležna nadzirati i ocjenjivati rad zaposlenika te odlučivati o svim eventualnim promjenama radnog statusa i prava iz radnog odnosa zaposlenika dovodi do zaključka da sve eventualne kasnije odluke direktora društva, koje pozitivno ili negativno utječu ili mogu utjecati na radni status i materijalna prava sina dužnosnika, mogu utjecati na nepristranost dužnosnika u obavljanju funkcije člana Skupštine tog trgovačkog društva. Povodom stupanja snahe dužnosnika u radni odnos na temelju diskrecijske odluke direktora, i to u trgovačkom društvu u kojem je dužnosnik jedini član Skupštine i kao takav jedini odlučuje o statusnim i drugim pravima i obvezama direktora, dužnosnik Alojz Tomašević nalazi se u situaciji u kojoj njegovi privatni interesi, mogu utjecati na nepristranost u obavljanju javne dužnosti što predstavlja mogući sukob interesa u smislu članka 2. stavka 2. alineje 3. ZSSI-a te je odlučeno kao u točki I. izreke ove Odluke.

U postupku pred Povjerenstvom potrebno je utvrditi je li snaha dužnosnika još uvijek zaposlena u trgovačkom društvu Regionalna razvojna agencija Požeško-slavonske županije - PANORA d.o.o. i, ukoliko nije, u kojem razdoblju je bila zaposlena. Nadalje, potrebno je utvrditi je li dužnosnik, nakon što je njegova snaha zasnovala radni odnos u trgovačkom društvu Regionalna razvojna agencija Požeško-slavonske županije - PANORA d.o.o. donosio konkretne odluke iz nadležnosti Skupštine društva kojima je utjecao na status i materijalna prava direktorice tog trgovačkog društva.

Poziva se stoga dužnosnik Alojz Tomašević da sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka kao i na ostale navode iz obrazloženja ove odluke te da Povjerenstvu dostavi relevantnu dokumentaciju s kojom raspolaže.

U odnosu na navode oko zapošljavanja dužnosnikovog sina u Domu zdravlja, Povjerenstvo je zatražilo očitovanje Doma zdravlja Požeško-slavonske županije koje je dostavljeno 10. kolovoza 2018.g. te zaprimljeno pod brojem 711-U-2436-P-179/18-06-2. U očitovanju se navodi kako je ………………. zaposlen u Domu zdravlja od 16. travnja 2017.g. na određeno vrijeme, kao vozač u sanitetskom prijevozu. Za predmetno zapošljavanje raspisan je Natječaj koji je obuhvaćao više radnih mjesta. U prilogu očitovanja dostavljena je natječajna dokumentacija.

Uvidom u natječajnu dokumentaciju utvrđeno je kako je Dom zdravlja Požeško-slavonske županije 19. ožujka 2018.g. raspisao Natječaj za prijem u radni odnos za zapošljavanje na četiri radna mjesta. Jedno od radnih mjesta je i vozač motornih vozila kod kojeg se traži sedam izvršitelja. Nakon provedenog Natječaja ravnatelj Doma zdravlja Marijan Višaticki je donio Odluku o prijemu u radni odnos kojom se šest osoba, između kojih i ………………., zapošljavaju u Domu zdravlja. …………………. zaposlen je na mjestu vozača sanitetskog prijevoza, na određeno vrijeme. Dana 13. travnja 2018.g. između ……………….. i Doma zdravlja, zastupanog po ravnatelju Marijanu Višatickom, sklopljen je Ugovor o radu na određeno vrijeme.

U očitovanju Doma zdravlja Požeško-slavonske županije dostavljeni su i podaci o članovima Upravnog vijeća navedene ustanove na dan 5. rujna 2017.g. iz kojih proizlazi kako je Upravno vijeće kod imenovanja ravnatelja Marijana Višatickog imalo 5 članova i to tri imenovanih ispred osnivača Požeško-slavonske županije, jednog ispred Stručnog vijeća Doma zdravlja i jednog kao predstavnika radnika.

Iz navedenog proizlazi kako je sin dužnosnika stupio u radni odnos u Domu zdravlja Požeško-slavonske županije na temelju javnog natječaja koji je prethodno proveden. Odluku o prijemu donio je ravnatelj navedene ustanove. Dužnosnik Alojz Tomašević nije na bilo koji način, izravno ili neizravno, sudjelovao u postupku zapošljavanja. Nadalje, s obzirom da o imenovanju ravnatelja Doma zdravlja Požeško-slavonske županije odlučuje Upravno vijeće navedene ustanove, dužnosnik nije u situaciji u kojoj bi okolnost zasnivanja radnog odnosa njegovog sina mogla utjecati na nepristranost dužnosnika u obavljanju dužnosti.

Nadalje, Povjerenstvo je utvrdilo kako su okolnosti iz prijave da Regionalna razvojna agencija Požeško-slavonske županije - PANORA d.o.o. koristi prostore u vlasništvu kuma dužnosnika Alojza Tomaševića neosnovane.

Slijedom navedenog odlučeno je kao u točkama II. i III. izreke ove Odluke.

Poziva se dužnosnik Alojz Tomašević da sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka kao i na ostale navode iz obrazloženja ove odluke te da Povjerenstvu dostavi svu relevantnu dokumentaciju s kojom raspolaže.

Slijedom svega gore navedenog, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Alojz Tomašević, elektroničkom dostavom
2. Objava na internetskoj stranici Povjerenstva
3. Pismohrana